Ilmavoimien harjoituksessa kohdeltiin kaltoin kahdeksaa ihmistä.

Puolustusvoimien harjoituksen ylilyönti johti rikossyytteisiin Keski-Suomessa. Kuvituskuva, ei liity tapaukseen. ALMA MEDIAN ARKISTO

Ilmavoimien joukkokoulutuskauden päättöharjoituksessa Jämsässä tapahtui epäiltyjä väkivaltarikoksia marraskuussa 2018.

Esitutkinnan mukaan kahdeksaa harjoituksen maaliosastoihin kuulunutta varusmiestä oli kohdeltu niin rajusti, että toiminta täyttää pahoinpitelyn ja palvelusrikoksen tunnusmerkit. Iltalehti on uutisoinut aiheesta huhtikuussa 2019.

Keskisuomalaisen mukaan yhteensä 18 varusmiestä ja kolme ammattisotilasta on nyt saanut syytteen pahoinpitelystä ja palvelusrikoksesta.

Pahoinpitelysyytteet liittyvät kahdeksan varusmiehen kohteluun harjoituksessa. Ilmasotakoulun varusmiesten tehtävänä oli ottaa kiinni ja kuulustella Porin prikaatin varusmiehiä. Poliisin epäilyn mukaan ”kiinniotettuja” riisutettiin ja pidettiin pitkään lumihangessa pakkaskelissä.

KSML:n mukaan osa joutui lisäksi olemaan lyhyen aikaa avannossa. Menettelyn väitetty tarkoitus oli tehostaa ”kuulusteluja”.

Aluesyyttäjä Antti Virtanen perustelee väkivaltarikossyytteitä KSML:ssä sillä, että vastaajat kajosivat uhrien fyysiseen koskemattomuuteen muutoin kuin suoraan pahoinpitelemällä. Syyttäjä vaatinee vastaajille sakkorangaistuksia.

Osa asianomistajista sai lieviä vammoja ja joutui lääkäriin. Juttua käsitellään käräjäoikeudessa toukokuussa useampana päivänä.